OB-werker getuig hy mag nie notas neem, vergadering opneemBusisiwe Mkhwebane. (Foto: Twitter) ŉ Voormalige ondersoeker in die kantoor van adv. Busisiwe Mkhwebane, geskorste Openbare Beskermer (OB), het Maandag getuig voor die parlement se art. 194-komitee wat belas is met die proses oor die moontlike verwydering van Mkhwebane as OB. Tebogo Kekana het onder meer getuig oor Mkhwebane se CIEX-verslag waarin sy aanbeveel het dat die Grondwet verander moet word om die mandaat van die Suid-Afrikaanse Reserwebank te wysig. Kekana beweer dat Mkhwebane hom opdrag gegee het om bevindings by te voeg dat die Reserwebank genasionaliseer moet word. Een van Kekana se take was om aantekeninge te maak en vergaderings op te neem. Volgens Kekana is hy in ŉ betrokke geval egter verhoed om dit te doen. Mkhwebane het ŉ vergadering met die Staatsveiligheidsagentskap (SSA) versoek en Kekana gevra om dit by te woon. Die vergadering het op 3 Mei 2017 plaasgevind, nadat die voorlopige verslag gefinaliseer is. Kekana het aan die komitee gesê dat hy die vergadering met Mkhwebane en verteenwoordigers van die SSA, James Ramabulane en Arthur Fraser, bygewoon het om verdere voorleggings van die SSA oor die ondersoek te verkry. Hy het gesê die destydse minister van staatsveiligheid, David Mahlobo, het ook die vergadering bygewoon. Op die dag van die vergadering is Kekana ingelig dat Mkhwebane voor die vergadering ŉ gesprek met Mahlobo gevoer het. “Ek was nie deel van hierdie bespreking nie. Ek het dit vreemd gevind dat Mkhwebane so ŉ gesprek sou voer, sonder dat iemand anders teenwoordig was.” Tebogo Kekana (Foto: Skermskoot) Volgens Kekana het hy met die aanvang van die vergadering sy notaboek uitgehaal om notas van die vergadering te maak, asook sy opnametoestel aangeskakel om die vergadering op te neem. Mkhwebane het Kekana glo opdrag gegee om nie die vergadering op te neem of aantekeninge te maak nie. “Ek was uiters verras deur hierdie opdragte,” het Kekana getuig. Die komitee het gehoor dat Mkhwebane glo ook vir Kekana ingelig het dat die verslag ŉ aanbeveling moet insluit dat die Grondwet gewysig moet word sodat die Reserwebank genasionaliseer kan word. Die aanbeveling is nooit gemaak in vergaderings wat hy bygewoon het wat met die verslag verband hou nie. Kekana is in November 2017 deur ŉ senior menslikehulpbronnebestuurder meegedeel dat Mkhwebane nie wou hê hy moet meer in haar kantoor werk nie omdat hy te veel met prokureurs gepraat het. Hy is in Julie 2019 voorlopig geskors. “Toe my skootrekenaar aan my terugbesorg is nadat daarop beslag gelê is, het ek opgemerk dat al die e-posse in my argieflêer van die e-posadresse van 2017 verdwyn het.” Onder kruisondervraging het Kekana toegegee dat hy nie bereid was om voor die komitee te getuig nie en gedagvaar moes word om dit te doen. Volgens Kekana is dit omdat hy huiwerig is oor hoeveel hy van die gebeure kan onthou en aangesien hy sy afdanking in die arbeidshof teenstaan. Kruisondervraging van Kekana sal Dinsdag voortgaan.